**ΔΕΛΤΙΟ ΤΥΠΟΥ**

**Ημερίδα ενημέρωσης για το πρόγραμμα Erasmus+ στην Αλεξανδρούπολη-24/10/2014**

To **Ίδρυμα Κρατικών Υποτροφιών, Εθνική Μονάδα Διαχείρισης** του Προγράμματος Erasmus+ στην Ελλάδα, πρόκειται να διοργανώσει Ημερίδα ενημέρωσης για το **Erasmus+** με την συνεργασία της **Περιφερειακής Διεύθυνσης Εκπαίδευσης Ανατολικής Μακεδονίας και Θράκης,**  το **Δημοκρίτειο** **Πανεπιστήμιο Θράκης και τα Europe Direct Ξάνθης και Κομοτηνής.** Η Ημερίδα για το νέο πρόγραμμα της Ευρωπαϊκής Ένωσης για την εκπαίδευση, την κατάρτιση, τη νεολαία και τον αθλητισμό για την περίοδο 2014-2020, θα λάβει χώρα σε κεντρικό ξενοδοχείο της **Αλεξανδρούπολης, την Παρασκευή στις 24 Οκτωβρίου 2014**

Το Erasmus+ είναι το νέο Πρόγραμμα της Ευρωπαϊκής Επιτροπής για την εκπαίδευση, την κατάρτιση, τη νεολαία και τον αθλητισμό, το οποίο την περίοδο 2014-2020 συνεχίζεται ενισχυμένο κατά 40%, και στοχεύει στην ενίσχυση των δεξιοτήτων και της απασχολησιμότητας καθώς και στον εκσυγχρονισμό των συστημάτων εκπαίδευσης, κατάρτισης και νεολαίας, σε όλους τους τομείς της Δια Βίου Μάθησης.

Στο πρώτο μέρος της ημερίδας θα γίνει μια γενική παρουσίαση της δομής του προγράμματος Erasmus+ και των επιμέρους δράσεων του, καθώς και των απαιτούμενων δραστηριοτήτων για τη διάχυση των αποτελεσμάτων. Στη συνέχεια θα πραγματοποιηθούν **παράλληλες συνεδρίες ανά τομέα** (σχολική εκπαίδευση, ανώτατη εκπαίδευση, επαγγελματική εκπαίδευση και κατάρτιση και εκπαίδευση ενηλίκων), όπου θα συζητηθούν εκτενέστερα οι λεπτομέρειες του προγράμματος.

Για τη συμμετοχή στο σεμινάριο απαιτείται συμπλήρωση της ακόλουθης ηλεκτρονικής φόρμας εγγραφής<http://www.iky.gr/component/surveys/14-online-registration-form-alexandroupoli-2014/editsurvey>. Το αναλυτικό πρόγραμμα όπως επίσης και το ακριβές μέρος πραγματοποίησης της Ημερίδας θα ανακοινωθούν σύντομα στην Ιστοσελίδα του ΙΚΥ ([www.iky.gr](http://www.iky.gr) ).

Θα τηρηθεί αυστηρή σειρά προτεραιότητας λόγω περιορισμένου αριθμού θέσεων και η Εθνική Μονάδα διατηρεί το δικαίωμα να διακόψει τις εγγραφές μόλις συμπληρωθεί ο αριθμός των θέσεων\*.

\*Η Εθνική Μονάδα θα αποστείλει μήνυμα επιβεβαίωσης συμμετοχής